作者:白居易
標題:自蜀江至洞庭湖口有感而作
內容:江從西南來，浩浩無旦夕。長波逐若瀉，連山鑿如劈。千年不壅潰，萬姓無墊溺。不爾民為魚，大哉禹之績。導岷既艱遠，距海無咫尺。胡為不訖功，餘水斯委積。洞庭與青草，大小兩相敵。混合萬丈深，淼茫千里白。每歲秋夏時，浩大吞七澤。水族窟穴多，農人土地窄。我今尚嗟歎，禹豈不愛惜。邈未究其由，想古觀遺跡。疑此苗人頑，恃險不終役。帝亦無奈何，留患與今昔。水流天地內，如身有血脈。滯則為疽疣，治之在針石。安得禹複生，為唐水官伯。手提倚天劍，重來親指畫。疏河似翦紙，決壅同裂帛。滲作膏腴田，蹋平魚鱉宅。龍宮變閭裡，水府生禾麥。坐添百萬戶，書我司徒籍。